2022 12 30
LT
Europos Sąjungos oficialusis leidinys
C 498/5
29. palankiai vertina Europos Komisijos pirmininkės raginimą siekti didesnio kartų solidarumo ir pabrėžia pagrindinį RK vaidmenį bendradarbiaujant su jaunimu ir jaunimo organizacijomis siekiant formuoti Europos ateitį, būtent parengiant ES jaunimo ir demokratijos chartiją; 30. atkreipia dėmesį į tai, kad 2011–2020 m. laikotarpiu padidėjo išrinktų moterų skaičius visais politikos lygmenimis – nuo vietos iki nacionalinio, tačiau apgailestauja, kad moterys vis dar sudaro tik trečdalį visuose lygmenyse dirbančių politikų.
2021 m. tik 16 iš 285 ES regioninių asamblėjų pasiekė lyčių lygybę tarp išrinktų kandidatų.
RK pripažįsta, kad tarp jo narių taip pat toli gražu nėra lyčių pusiausvyros, ir tikisi, kad valstybės narės spręs šį klausimą.
Todėl RK pradės svarstymus, kaip padidinti moterų dalyvavimą savo darbe, jų skaičių vadovaujamose pareigose ir savo sudėtyje, ir ragina valstybes nares rengti iniciatyvas, kuriomis būtų siekiama suteikti daugiau galių moterims vietos ir regionų politikoje, siekiant įveikti diskriminaciją politiniame pasaulyje ir kovoti su kliūtimis, įskaitant stereotipus, su kuriomis savo kelyje susiduria moterys; 31. ragina valstybes nares, visapusiškai dalyvaujant vietos ir regionų valdžios institucijoms, įtraukti visas būtinas priemones, kurių reikia norint sparčiai pasiekti ES direktyvoje dėl kovos su smurtu prieš moteris ir smurtu šeimoje nustatytą tikslą; lygiai taip pat pabrėžia esant svarbu, kad visos ES valstybės narės ratifikuotų Stambulo konvenciją – Europos Tarybos sutartį, kuria siekiama sukurti visapusišką sistemą visos Europos lygmeniu, siekiant apsaugoti moteris nuo visų formų smurto ir užkirsti kelią smurtui prieš moteris ir smurtui šeimoje, tokio smurto atžvilgiu vykdyti baudžiamąjį persekiojimą ir jį pašalinti; 32. atkreipia dėmesį į labai svarų savivaldybių ir regionų indėlį, kuriuo jie kaip darbdaviai ir socialinių paslaugų teikėjai bei užsakovai padeda Europoje užtikrinant socialinę sanglaudą, lyčių lygybę ir užimtumą.
Įgyvendinant Europos socialinių teisių ramsčio veiksmų planą svarbu socialinius partnerius ir savivaldybes bei regionus plačiai įtraukti tiek rengiant, tiek įgyvendinant socialinės srities ES iniciatyvas, kad priemonės būtų tikslingos ir veiksmingos.
Šiuo požiūriu svarbus vaidmuo tenka Europos semestrui.
Vietos ir regionų lygmeniui taip pat turi tekti atsakomybė už sprendimus ir jis turi būti atsakingas už tai, kaip bus siekiama bendrų tikslų.
Reformuojant Europos semestrą į jį būtina įtraukti teritorinį aspektą ir darnaus vystymosi tikslus; 33. pritaria Europos Parlamento raginimui ir Europos Komisijos pirmininkės pranešime apie Sąjungos padėtį pateiktam pasiūlymui sušaukti konventą Sutartims persvarstyti.
RK turėtų visapusiškai dalyvauti konvente, atstovauti Europos išrinktiems vietos ir regionų atstovams ir būti visapusiškai įsipareigojęs puoselėti aktyvaus subsidiarumo koncepciją ir aktyviau bendradarbiauti su regionų parlamentais ir vietos ir regionų valdžios institucijų asociacijomis.
Daugiapakopis valdymas yra būtinas įtraukiam ir veiksmingam ES sprendimų priėmimo procesui, ypatingą dėmesį skiriant teisėkūros įgaliojimus turintiems regionams ir jų teisėtai kompetencijai.
Atsižvelgdamas į tai, RK palankiai vertina Europos Komisijos ketinimą įtraukti piliečių asamblėjas ir kitą dalyvaujamosios demokratijos praktiką į ES politikos formavimą, tačiau pabrėžia demokratiškai išrinktų atstovų, kurie yra atskaitingi savo rinkėjams, vaidmenį ir įsipareigoja aktyviai dalyvauti šiuose procesuose; 34. ketina pasiūlyti konkrečias priemones, kuriomis būtų sprendžiamas Europos politikos teritorinio aspekto klausimas siekiant bendro ES sanglaudos tikslo, be kita ko, atsižvelgiant į pasiūlymus Konferencijoje dėl Europos ateities ir ypatingus pasienio ir periferinių regionų poreikius; 35. paveda RK pirmininkui perduoti metinį pranešimą dėl ES regionų ir miestų padėties ir šią rezoliuciją Europos Parlamento, Europos Komisijos ir Europos Vadovų Tarybos pirmininkams bei 27 ES valstybių narių valstybių vadovams ir ragina Europos regionų ir vietos išrinktus politikus platinti šį pranešimą piliečiams ir vietos žiniasklaidai.
Briuselis, 2022 m. spalio 12 d. Europos regionų komiteto pirmininkas Vasco ALVES CORDEIRO